To af de nyvalgte nordjyske folketingsmedlemmer har haft første arbejdsdag på Christiansborg - og den sidste skulle lige tage afsked med sit tidligere job, inden folketinget venter i dag, fredag. Det var en spændt Kristian Bøgsted, nyvalgt foketingsmedlem for Danmarksdemokraterne, der torsdag var på vej til første arbejdsdag på 'Borgen'. Han har indtil nu været ansat hos Vestas. Hvor er indgangen? - Jeg glæder mig helt vildt til at komme derover og se, hvor stort det egentlig er, siger han. Og det viste sig at være besværligt for Kristian Bøgsted, da han skulle finde vej til partiets første gruppemøde på Slotspladsen. Han måtte derfor ringe efter hjælp for at finde den rigtige indgang. - Det er en større omgang at finde her til. Kristian Bøgsted har politisk erfaring fra byrådet i Ringkøbing-Skjern Kommune. Selvom der er langt fra No til Christiansborg, så glæder han sig til de nye udfordringer. - Jeg er stolt og beæret over den tillid, der er vist, siger han. Et godt kort på hånden Den nyvalgte Sólbjørg Jakobsen fra Liberal Alliance havde torsdag også første arbejdsdag i Folketinget. - Det er gået godt, og der er god stemning. Nu skal vi bare lære hinanden at kende, lyder det fra Sólbjørg Jakobsen. Det var et kanon valg for Liberal Alliance, som gik fra tre til 14 mandater. Sólbjørg Jakobsen snuppede det ene mandat med 4421 personlige stemmer og var dermed den kandidat, der fik flest stemmer, udover de siddende tre folketingsmedlemmer. - Det er jo en kæmpe sejr personligt. Og det er da et godt kort at have på hånden, når man skal fordele ordførerskaber, siger hun. Sólbjørg Jakobsen har sagt farvel til jobbet som jurist, og nu venter en helt ny hverdag. - Jeg glæder mig utroligt meget til det. Jeg bor tæt på lufthavnen, så transporttiden er egentlig ikke så meget længere, end hvis jeg skulle til Aarhus Syd i myldretiden. Nu var jeg der i går, og det tog præcis to timer fra min carport, til jeg stod på Slotspladsen. Med klump i halsen I mellemtiden var Theresa Berg Andersen fra SF godt i gang med at rydde op i skufferne. Med den nye plads i Folketinget skal hun sige farvel til sit tidligere arbejde som daginstitutionsleder. Et arbejde hun har haft i 18 år. - Jeg kunne godt mærke, at det var med en klump i halsen, jeg gik ind i morges, siger hun. Selvom det var med vemod, hun pakkede kontoret ned, så glæder hun sig over den nye titel som folketingsmedlem. - Det er en kæmpe forløsning. Jeg har kæmpet i så lang tid, og nu skal jeg over og praktisere det, siger hun.

Referat:
Mandaterne er fordelt, og stemmerne er talt op. Et nyt arbejde og ny hverdag venter nu disse tre nordjyske folketingsmedlemmer.